En villa med røde mursten, en hvid altan og en stor græsplæne er netop blevet solgt for næsten fire millioner kroner.

Køberen er Tårnby Kommune. Et flertal i Økonomiudvalget har nemlig besluttet, at villaen på Haarlem Allé skal bruges til at huse seks flygtninge.

Tårnby Kommune har købt villaen på Haarlem Allé 42 for næsten fire millioner kroner. Villaen skal fremover huse flygtninge. Foto: Emil Hougaard Vis mere Tårnby Kommune har købt villaen på Haarlem Allé 42 for næsten fire millioner kroner. Villaen skal fremover huse flygtninge. Foto: Emil Hougaard

Men det er ikke alle, der mener, at det er en god idé. Bt.dk har fredag været i kontakt med flere af beboerne på Haarlem Allé, der ikke alle glæder sig over kommunens beslutning.

»Jeg ser helst, at de ikke kommer. Kommunen har brugt penge på noget, der er dumt, og som kunne være blevet brugt bedre. Jeg tror, man kunne have fundet en billigere løsning. Det er et af de dyrere huse her på vejen,« fortæller Erik Werner Christensen.

»Det er voldsomt at bruge fire millioner på sådan et hus. Det er fint at hjælpe, men det er voldsomt. Jeg går på arbejde hver dag, og det samme gør min kæreste, og der går tid, før vi har råd til at købe sådan et hus,« fortæller Jonas Rosenberg.

Men det er ikke kun villaens pris, der har skabt forargelse blandt beboerne. Ifølge Jonas Rosenberg har flere af beboerne på vejen givet udtryk for, at de ikke synes, det er så rart med ’sådan nogle mennesker i kvarteret’. Selv er han spændt på at møde de nye beboere, men han kan også godt være lidt nervøs for, hvad der sker.

»Jeg er spændt på, hvordan det kommer til at fungere. Jeg har snakket med naboerne om at gå ned og snakke med dem, men jeg er da lidt nervøs for, hvem det er, der kommer. Man ved, hvad man har, men ikke hvad der kommer,« fortæller Jonas Rosenberg.

Det var et enigt Økonomiudvalg, der vedtog beslutningen om, at villaen på Haarlem Allé skulle bruges til at huse flygtninge. Der var kun én, der stemte imod forslaget, og det var byrådsmedlemmet Paw Karslund (DF). Ifølge ham handler det især om, hvilket signal det sender, at Tårnby Kommune bruger fire millioner på en villa til seks flygtninge.

»Det er ikke forsvarligt at bruge flere millioner på flotte villaer til flygtninge. Der er mange borgere, der ikke kan forstå det, og det kan jeg godt tilslutte mig. Vi har boligsøgende, der mangler tag over hovedet, de står i akutte problemer, og der går vi ikke ud og flotter os på den måde,« forklarer Paw Karslund til bt.dk.

Men der var også en anden grund til, at Paw Karslund (DF) stemte imod forslaget. Ifølge Nybolig er villaen nemlig ’perfekt til den store familie’, men det bliver formentlig seks mandlige flygtninge, der flytter ind i den nærmeste fremtid.

»Vi skal selvfølgelig tage godt imod dem, men det ændrer ikke ved, at mange af dem har traumer. Hvor godt kender vi egentlig deres baggrund? Har vi sikret os, at de får den behandling, der skal til for, at de kan begå sig i samfundet?« spørger Paw Karslund (DF).

For flere af beboerne i villakvartet kom det som en overraskelse, at kommunen havde købt villaen i nummer 42. Men derfor glæder de sig nu alligevel til at byde dem velkommen.

»Jeg oplever en utilfredshed. Folk er skeptiske og bekymrede, og nogle har udtrykt, at de er bange for, at deres huse taber værdi. Men vi har valgt herhjemme, at vi ikke kan gøre noget, så vi ser positivt på det og håber på, at det er nogle flinke mennesker. Jeg vil tage det som en oplevelse og håbe på, at det går godt,« fortæller Mette Larsen.

Den samme positive indstilling deler Christina Kirkegaard.

»Vi er absolut ikke utilfredse. Vi byder dem hjerteligt velkommen og ser frem til at kunne hjælpe dem i det omfang, vi har mulighed for,« siger Christina Kirkegaard.

Se kortet i STOR version